ምክንያታዊነት ከፍ ያለ የስብዕና ልዕቀት ነው፡፡ የሰውነት ደረጃ ነው፡፡ ከማንኛውም ቡድናዊ ተጽዕኖ ተላቆ በምክንያት የመረዳትና የመወሰን ከፍታ ነው፡፡ የስጋም ሆነ ማህበራዊ ዝምድና ተጽዕኖ ሳይገድበው ትክክለኛውን ውሳኔ የመስጠት ብቃት ነው፡፡ የእናቱን ልጅ ጭምር ልክ አይደለህም ጥፋተኛ አንተነህ ብሎ የትክክለኛውን ወገን ርዕትነት የማረጋገጥና የመበየን ከፍታ ነው፡፡ የኔ ስለሆነ ብቻ ትክክል ነው ከሚል ጭፍንነት የመላቀቅ ብቃትን መጐናፀፍ ነው፡፡ የሀገር ዋልታና ምሰሶ እንዲህ ያለ ምክንያታዊ ዜጋ ነው፡፡ ምክንያታዊ ዜጋን ማፍራት ለምክንያታዊነት መስራት ዋነኛው የሀገር ግንባታ ተግባር ነው ብለን እናምናለን፡፡
በዚሁ መርህ የበኩላችንን አስተዋጽኦ ለማድረግ መጥተናል፡፡
ናሽናል ሚዲያ ለሀገራቸው ቀናኢ በሆኑና በምክንያታዊነት በሚያምኑ ኢትዮጵያውያን የተቋቋመ አክስዮን ማህበር ነው፡፡
ኢትዮጵያን ለሁሉም ዜጐች የተመቻቸና የተሻለች የመኖርያ አካባቢ እንድትሆን እንሰራለን፡፡ የትኛውም አይነት ጽንፈኝነት እና ጭፍን ስሜታዊነት በምክንያታዊነት እንዲሸነፍ የበኩላችን ለማበርከት እንተጋለን፡፡ ነፃ የሃሳብ መድረክና አስተማማኝ የመረጃ ምንጭ መሆን ትልማችን ነው፡፡
ሚዲያ ኢንዱስትሪ ነው ብለን እናምናለን፡፡ እንደማንኛውም ኢንዱስትሪ በሀገር ኢኮኖሚያዊ ማህበራዊና ፖለቲካዊ ደርዞች ጉልህ አስተዋፅኦ የሚያበረክት የኢንቨስትመንትና የሙያ መስክ መሆኑን እንረዳለን፡፡ በዘመናዊ ቴክኖሎጂና በላቀ የሙያ ከፍታ አስተማሪ አዝናኝና መረጃ ሰጪ ፕሮግራሞችና ዘገባዎችን በማቅረብ ከፍ ባለ ተቀባይነት ለተሻለ ነገ መስራት ተልዕኳችን ነው፡፡
በዚሁ መሠረት NBC Ethiopia የተሰኘ የቴሌቪዥን ጣቢያ አቋቁመን ላለፉት 3 ወራት በሙከራ ስርጭት ላይ ይገኛል፡፡ በቅርብ ወራት ውስጥ ወደተሟላ መደበኛ ስርጭት ይሸጋገራል፡፡ በተጨማሪም በሬድዮና በኒው የሚዲያ መስክ ተደራሽነታችንን ለማስፋት እየሰራን ነው፡፡
በቅርቡ ከምንጀምራቸው የአማርኛ፣ አፋን ኦሮሞ፣ ትግረኛና ሱማልኛ ቋንቋዎች ባሻገር ሌሎች የሀገር ውስጥ እና የውጭ ቋንቋዎችን ያካተቱ የቲቪ ቻናሎችን ማቋቋም እቅዳችን ነው፡፡
ናሽናልሚዲያአክስዮንማህበር
የኢትዮጵያመልክ!
NBC Ethiopia
ሆኖመገኘት !